ΓΡΑΠΤΗ ΕΡΩΤΗΣΗ E-1132/97 υποβολή: Pedro Marset Campos (GUE/NGL) και Laura Gonzαlez Αlvarez (GUE/NGL) προς την Επιτροπή (24 Μαρτίου 1997)

Θέμα: Σχέδιο εγκατάστασης ενός υποκρίσιμου πυρηνικού σταθμού στην Αραγονία (Ισπανία)

Η πιθανή υλοποίηση στην περιφέρεια της Αραγονίας ενός πειραματικού σχεδίου για την παραγωγή ηλεκτρικής ενέργειας κατά τρόπο εναλλακτικό των συμβατικών συστημάτων, γνωστού ως «ενισχυτή ενέργειας», έχει δώσει λαβή σε μια πολεμική αναφορικά με τη σκοπιμότητα του έργου.

Εμπειρογνώμονες που μελέτησαν το σχέδιο κατέληξαν στο συμπέρασμα ότι η ασφάλειά του δεν είναι αποδεδειγμένη. Η βιωσιμότητα του αντιδραστήρα μεσοπρόθεσμα δεν είναι εγγυημένη ενώ πολλές πτυχές του δεν έχουν εκτιμηθεί, με όλους τους κινδύνους που συνεπάγεται κάτι τέτοιο για την ασφάλεια και τη χρηματοδότηση του έργου. Το προαναφερθέν είδος «ενισχυτή» έχει ήδη απορριφθεί από διάφορες χώρες και δεν τυγχάνει της αποδοχής του τομέα πυρηνικής ενέργειας σε παγκόσμιο επίπεδο.

Έχοντας υπόψη ότι οι ευκταίοι σήμερα στόχοι είναι η εξοικονόμηση ενέργειας, η αποτελεσματικότητα στη χρήση της και οι ανανεώσιμες ενέργειες, ερωτάμαι τα ακόλουθα:

1. Έχει η Επιτροπή λάβει γνώση του προειρημένου σχεδίου;

2. Σε περίπτωση που όντως τεθεί σε εφαρμογή, ποια μέτρα σκέφτεται να λάβει η Επιτροπή ώστε οι αρμόδιες αρχές να προβούν στη διενέργεια μιας εμπεριστατωμένης αποτίμησης του σχεδίου με τη συνδρομή ειδικών επί του θέματος εμπειρογνωμόνων ώστε να επισημανθούν οι συνέπειες που θα έχει για το περβάλλον και τη δημόσια υγεία, όπως ορίζει η οδηγία 85/337/ΕΟΚ ((ΕΕ L 175 της 5.7.1985, σελ. 40)) σχετικά με την αποτίμηση των περιβαλλοντικών επιπτώσεων ορισμένων δημοσίων και ιδιωτικών έργων, και να εκτιμηθεί η οικονομική του βιωσιμότητα;

3. Έχει η Επιτροπή λάβει κάποιο αίτημα από τις εθνικές ή περιφερειακές αρχές για την παροχή οικονομικής ενίσχυσης;

4. Έχει η Επιτροπή λάβει γνώση της υποτιθέμενης υποστήριξης του πυρηνικού αυτού σχεδίου εκ μέρους της Επιστημονικής και Τεχνικής Επιτροπής της ΕΥΡΑΤΟΜ; Δεν νομίζει η Επιτροπή ότι εάν πράγματι υπάρχει μια τέτοια υποστήριξη θα έπρεπε να γνωστοποιηθεί με κάθε λεπτομέρεια στους ενδιαφερομένους, άτομα και οργανώσεις, δυνάμει της οδηγίας 90/313/ΕΟΚ ((ΕΕ L 158 της 23.6.1990, σελ. 56)) σχετικά με την ελεύθερη πρόσβαση στις πληροφορίες για το περιβάλλον;

Απάντηση του κ. Παπουτσή εξ ονόματος της Επιτροπής (11 Ιουνίου 1997)

1. Η Επιτροπή παρακολουθεί με προσοχή τις ερευνητικές δραστηριότητες στο πλαίσιο του «ενεργειακού ενισχυτή», τους βασικούς άξονες του οποίου έχει αναπτύξει ο καθηγητής Carlo Rubbia, βραβείο Νόμπελ φυσικής 1984. Η Επιτροπή κάλεσε την επιστημονική και τεχνική επιτροπή της Ευρατόμ (ΕΤΕ) να γνωμοδοτήσει επί των προτάσεων που αφορούν τον πυρηνικό ενεργειακό ενισχυτή. Η ΕΤΕ γνωμοδότησε στις 24 Σεπτεμβρίου 1996 και αποφάσισε να δημοσιοποιήσει την γνώμη στις 27 Ιανουαρίου 1997. Η γνώμη έχει αποσταλεί στο τυπογραφείο.

Δυνάμει του άρθρου 37 της συνθήκης Ευρατόμ, κάθε κράτος μέλος διαβιβάζει στην Επιτροπή «τα γενικά δεδομένα παντός σχεδίου απορρίψεως ραδιενεργών καταλοίπων οποιασδήποτε μορφής, τα οποία επιτρέπουν να διαπιστώνεται εάν η πραγματοποίηση του σχεδίου αυτού θα ηδύνατο να προκαλέσει ραδιενεργό μόλυνση των υδάτων, του εδάφους ή του εναερίου χώρου άλλου κράτους μέλους».

Στην ανάπτυξη σχετικών έργων, οι ισπανικές αρχές οφείλουν να τηρήσουν την ανωτέρω υποχρέωση.

2. Σύμφωνα με την οδηγία 85/337/ΕΟΚ, οι πυρηνικοί σταθμοί ηλεκτροπαραγωγής και οι άλλοι πυρηνικοί αντιδραστήρες εντάσσονται στο παράρτημα Ι της συνθήκης Ευρατόμ και, ως εκ τούτου υπόκεινται, υποχρεωτικά, σε αξιολόγηση, σύμφωνα με τα άρθρα 5 έως 10 της οδηγίας.

3. Μη έχοντας γνώση του έργου, η Επιτροπή δεν είναι ενήμερη οιασδήποτε αιτήσεως χρηματοδοτικής ενισχύσεως.

4. Βάσει της οδηγίας 90/313/ΕΟΚ σχετικά με την ελεύθερη πληροφόρηση για θέματα περιβάλλοντος, οι δημόσιες αρχές δεν είναι υποχρεωμένες να κοινοποιούν, στο ευρύ κοινό, στοιχεία για συγκεκριμένα έργα. Το άρθρο 3 της οδηγίας 90/313/ΕΟΚ προβλέπει ότι οι δημόσιες αρχές είναι υποχρεωμένες να θέτουν στην διάθεση οιουδήποτε φυσικού ή νομικού προσώπου που διατυπώνει σχετικό αίτημα, τις σχετικές με το περιβάλλον πληροφορίες, χωρίς το πρόσωπο αυτό να καλείται να αποδείξει τη σχέση του με το αντικείμενο.